Medzi dopravnými podnikmi a čiernymi pasažiermi v takmer všetkých mestách prebieha tichá vojna. Pražská MHD sa rozhodla vykročiť z tieňa a apelovať na svojich cestujúcich reklamnou kampaňou Nejedeš načerno?, v rámci ktorej do pražských ulíc vyrazili dve, na čierno namaľované elekričky "Vymlouvačky". V električkách sú zozbierané trápne výhovorky cestujúcich a špeciálne komiksy ilustrujúce dané situácie.
Jeden z komiksov, ktorý vznikol na základe skutočných udalostí
Revízori a dopravný podnik poukazujú na to, že cena cestovného lístka môže vyjsť len na 10 korún (cca 40 centov) denne. To však môže byť trochu zavádzajúce – platí to totiž len pri cene celoročne platného lístka, ktorého celková cena je 3560 korún, čo je zhruba 138 eur. To už môže byť slušná pálka pre niekoho s nižším príjmom.
Jednorazový lístok stojí 24 korún (takmer 1 euro) a platí na 30 minút. Kampaň teda apeluje na platiacich "správniakov" a jej hlavné motto znie "normálne je zaplatiť". V rámci kampane na stránke nejedesnacerno.cz spustili aj tzv. Akciu revízor, ktorá upozorňuje na dni, keď sa revízori potĺkajú po meste viac než obvykle. Množia sa, keď je teplo a vlhko – v júni si zaškrtli v kalendári 17., 19. i 20.6.
Či už stojíš na strane revízorov alebo patríš medzi čiernych pasažierov, nejedna z týchto výhovoriek ťa iste pobaví. A ak nie, možno sa nimi stále aspoň inšpirovať. Zdá sa, že k neplatičom patria milovníci zvierat, duchovia, ktorí električkou len náhodne prechádzajú a dokonca aj tajní agenti. Ak sa náhodou do Prahy vyberieš, na električku-vyhováračku môžeš natrafiť na linkách 13 a 17 a sám sa pokochať týmito výhovorkami:
"Včera ma o všetko okradli. No fakt. Aj o lístok."
"Predsa si nebudem kupovať lístok, keď si práve idem dobiť celoročnú kartu."
"Mám iné starosti. Dnes mi zdochlo morča!"
"Veď ja touto električkou len prechádzam."
"Nemohla som si poslať sms lístok, pretože mi bola zima. Čakala som, až sa zohrejem."
"Lístok mi zožral pes." (klasika)
"Nemôžem vám ukázať svoj cestovný doklad, pretože som v utajení a prasklo by tak moje krytie."
Aká výhovorka je tvoja obľúbená? Obstála by u pražských revízorov? 🙂